MED EKO SERVIS d.o.o.

Pomer, Pomer 1

Uprava Društva

 SKUPŠTINA DRUŠTVA

 MED EKO SERVIS d.o.o.

PREDMET: Izvješće Uprave društva Med eko servis d.o.o. o poslovanju društva

 za 2022. godinu

Poštovani,

U privitku dostavljam Izvješće Uprave društva Med eko servis d.o.o. o poslovanju Društva za 2022. godinu.

S poštovanjem,

 Za MED EKO SERVIS:

 Član Uprave:

 Klaudio Križanac

IZVJEŠĆE UPRAVE DRUŠTVA

MED EKO SERVIS D.O.O.

O POSLOVANJU DRUŠTVA ZA 2022. GODINU

Pomer, lipanj 2023.

**Osnivanje i registracija Društva**

Osnivački akt

Osnivački akt društva je Izjava o osnivanju društva s ograničenom odgovornošću od 24.04.2013.g.

Odlukom o izmjeni Izjave o osnivanju društva i usvajanju potpunog teksta Izjave o osnivanju MED EKO SERVIS d.o.o., koja je sadržana u Zapisniku sa skupštine društva MED EKO SERVIS d.o.o. od 19.12.2013. godine, izmijenjen je temeljni akt Društva - Izjava o osnivanju društva s ograničenom odgovornošću od 24.04.2013. godine, za MED EKO SERVIS d.o.o., na način da su u istom temeljnom aktu Društva izmijenjene odredbe u svezi tvrtke, djelatnosti društva te odredbe vezano uz upravu društva i to u Članku 3. stavak 1., u Članku 7. stavak 1., članak 13. i članak 14., u članku 15. i članku 16.te u članku 17.

Potpuni tekst Izjave o osnivanju od 19.12.2013. dostavljen je u zbirku isprava registarskog suda.

Odlukom Skupština Društva od dana 02.09.2014. godine izmijenjena je Izjava o osnivanju od 19.12.2013. godine i to odredbe u svezi temeljnog kapitala društva te poslovnih udjela u stavku 1. i 2. članka 8.

Potpuni tekst Izjave o osnivanju društva s ograničenom odgovornošću od 02.09.2014. dostavljen je u zbirku isprava.

Odlukom Skupštine društva od 19.06.2015. godine izmijenjena je Izjava o osnivanju od 02.09.2014. godine i to: izmijenjene su odredbe u svezi predmeta poslovanja društva.

Potpuni tekst Izjave o osnivanju od 19.06.2015. godine dostavljen je u zbirku isprava.

Naziv društva

Puni naziv društva glasi: MED EKO SERVIS društvo s ograničenom odgovornošću za obavljanje komunalnih djelatnosti i turistička agencija.

Temeljni kapital

U registar Trgovačkog suda u Rijeci, Stalna služba u Pazinu upisano je Rješenjem od dana 18.09.2014. povećanje temeljnog kapitala od 20.000,00 kuna na 1.378.900,00 kuna.

Temeljni kapital povećan je odlukom Skupštine Društva od 02.09.2014. Izmijenjena je Izjava o osnivanju od 19.12.2013. u svezi temeljnog kapitala društva te poslovnih udjela. Potpuni tekst Izjave o osnivanju društva s ograničenom odgovornošću od 02.09.2014. dostavljen je u zbirku isprava.

**Organi Društva**

**Organi društva su Skupština, Nadzorni odbor i Uprava.**

**Skupštinu Društva predstavlja Načelnik Općine Medulin, g. Ivan Kirac.**

**Nadzorni odbor se sastoji od pet članova i u 2022.godini održao je pet (5) sjednica, na kojima se raspravljalo o tekućoj problematici te rezultatima poslovanja, stanju društva i statusnim promjenama društva.**

**Nadzorni odbor Društva tijekom 2022. godine činili su slijedeći članovi**:

Saša Mihaljević - predsjednik Nadzornog odbora (podnio ostavku 02.11.2022.)

Vjekoslav Ladavac – zamjenik predsjednika Nadzornog odbora

Mato Topić – član Nadzornog odbora

Zoran Lorenzin – član Nadzornog odbora.

Pero Medić – član Nadzornog odbora

**Upravu Društva Med eko servis d.o.o. u 2022. godini čini:**

Klaudio Križanac, član uprave – zastupa društvo samostalno i pojedinačno

**Djelatnosti društva**

U 2022. godini MED EKO SERVIS d.o.o. je obavljao slijedeće djelatnosti:

1. Održavanje komunalne infrastrukture – prema programu održavanja komunalne infrastrukture koji je usvojila Općina Medulin za 2022. godinu (održavanje javnih površina, održavanje javnih zelenih i cvjetnih površina, održavanje čistoće javnih površina, investicijsko održavanje groblja, novogodišnje uređenje i postavljanje zastava). Poslove održavanja nerazvrstanih cesta i održavanja javne rasvjete Općina Medulin je zadržala pod svojom ingerencijom, dok održavanje oborinske odvodnje obavlja Albanež d.o.o.
2. Sakupljanje i odvoz otpada (financira se od korisnika usluge)
3. Poslovi uprave groblja – vođenje grobnih očevidnika, knjiga umrlih i izdavanje rješenja i uvjerenja o pravu korištenja grobnih mjesta (financira se iz sredstava godišnje grobne naknade koju upravi groblja plaćaju korisnici grobnih mjesta, a trenutno iznosi 160 kn – PDV uključen u cijenu)
4. Management i upravljačke usluge za Albanež d.o.o.

Temeljem potpisanog ugovora Med eko servis vrši cijeli niz usluga za Albanež d.o.o., a koje se odnose na područje upravljanja tvrtkom, provedbu postupaka javne nabave, knjigovodstvene poslove, izradu financijskih izvještaja i planova, tajničke poslove i sl.

**Zakoni bitni za poslovanje Med eko servis d.o.o. i usklađenost Društva sa istima**

1. Zakon o trgovačkim društvima (NN 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/2019, 34/2022.114/2022, 18/23)

Uređuje opća pravila poslovanja, te ovlasti i odgovornosti uprave, nadzornog odbora i skupštine društva.

Usklađenost sa zakonom: MED EKO SERVIS ima Izjavu o usklađenju sa ZOTD od 19.12.2013. godine

2. Zakon o komunalnom gospodarstvu (NN 68/18,110/18,32/20)

Odnosi se na poslovanje društva vezano uz održavanje komunalne infrastrukture, djelomično odvoz otpada i održavanje groblja. Propisuje koje se djelatnosti smatraju komunalnima, način njihovog obavljanja i način financiranja.

Usklađenost sa zakonom: sklopljen je Ugovor o obavljanju komunalnih djelatnosti između Općine Medulin i MED EKO SERVIS, odluka Poglavarstva Općine Medulin kojom se poslovi sakupljanja i odvoza otpada na području Općine Medulin povjeravaju poduzeću Albanež d.o.o. (to je kasnije Ugovorom o podjeli prešlo u MED EKO SERVIS d.o.o.)

3. Zakon o grobljima (NN 19/98, 50/12, 89/17)

Odnosi se na poslovanje društva vezano uz poslove upravljanja grobljima i redovnog održavanja groblja.

Usklađenost sa zakonom: MED EKO SERVIS d.o.o. je temeljem Ugovora o podjeli s odvajanjem preuzeo poslove upravljanja i održavanja groblja. Formiran je cjenik zakupa grobnih mjesta, odobren od Općine Medulin. Godišnja cijena usluge održavanja grobnih mjesta od 21,24 EUR-a (PDV uključen) također je odobrena od strane Općine Medulin.

Vode se knjiga umrlih i grobni očevidnici. Prilikom ukopa surađujemo sa pogrebnim poduzećima oko definiranja grobnih mjesta i stavljanja na raspolaganje kapelica na grobljima za potrebe ukopa.

4. Zakon o računovodstvu (NN 78/15, 134/15, 120/16, 116/18,42/20, 47/20, 114/22), Zakon o fiskalizaciji u prometu gotovinom (NN 133/12, 115/16, 106/18,121/19, 138/20), Zakon o PDV-u (NN 73/13, 99/13, 148/13, 153/13, 143/14, 115/16,106/18,121/19, 138/20, 39/22,113/22,33/23)

Usklađenost sa zakonom: MED EKO SERVIS d.o.o. je formirao računovodstvene politike, i donio Odluku o pravilima slijednosti numeričkih brojeva računa, o poslovnim prostorima, oznakama poslovnih prostora i operatera na naplatnim uređajima. Poslovi koje obavlja MED EKO SERVIS potpadaju pod stopu PDV-a od 25%. Financijska, statistička i porezna izvješća se uredno predaju nadležnim institucijama.

Između TD Albanež d.o.o. i MED EKO SERVIS d.o.o. sklopljen je ugovor kojim se regulira pružanje usluga računovodstvenih, tajničkih i management usluga poduzeću Albanež d.o.o. za mjesečnu financijsku naknadu.

5. Zakon o javnoj nabavi (NN 120/16, 114/22)

Usklađenost sa zakonom: MED EKO SERVIS d.o.o. donio je Pravilnik o provedbi postupaka javne nabave procijenjene vrijednosti manje od 26.540,00 eura za robu i usluge i vrijednosti manje od 66.360,00 eura za radove (jednostavna nabava).

6. Zakon o radu (NN 93/14, 127/17,98/19, 151/22), Zakon o zaštiti na radu (NN71/14, 118/14, 154/14, 94/18, 96/18 )

Usklađenost sa zakonom: svi zaposleni imaju uredne ugovore o radu na neodređeno ili određeno vrijeme. Vode se propisane evidencije radnih sati i godišnjih odmora.

Imenovani su osoba koja je osim Poslodavca ovlaštena primati i rješavati pritužbe radnika vezane za zaštitu dostojanstva radnika i osoba koja je osim Poslodavca ovlaštena nadzirati da li se osobni podaci radnika prikupljaju, obrađuju, koriste i dostavljaju trećim osobama u skladu sa Zakonom.

Radnici su opremljeni propisnom zaštitnom radnom odjećom, postoje Procjena opasnosti, Pravilnik o zaštiti na radu i Pravilnik o pravu i obvezi korištenja osobnih zaštitnih sredstava.

Provode se redovite kontrole ispravnosti električnih instalacija, protupanične rasvjete, vatrogasnih aparata, mikroklimatskih uvjeta, buke i osvjetljenja i sl.

Provode se kontrole i propisana ispitivanja ispravnosti radnih strojeva.

Zaposlenici su prošli propisanu obuku o zaštiti na radu i o rukovanju posebnim alatima i strojevima.

Zaposlenici koji rade na radnim mjestima sa posebnim uvjetima rada idu na obavezne liječničke preglede kod liječnika medicine rada.

7. Zakon o zaštiti potrošača (NN 19/22), Zakon o pravu na pristup informacijama (NN 25/13, 85/15, 69/22), Pravilnik o postupanju i izvještavanju o nepravilnostima u upravljanju sredstvima institucija u javnom sektoru (NN 78/20), Zakon o provedbi Opće uredba o zaštiti podataka (42/18)

Usklađenost sa zakonom: MED EKO SERVIS d.o.o.ima formirano Povjerenstvo za reklamacije potrošača u koje je Društvo za zaštitu potrošača Istre Pula imenovalo svog člana. Upiti i pritužbe korisnika usluga rješavaju se ažurno.

Opći uvjeti poslovanja MED EKO SERVIS d.o.o. objavljeni su na web stranici Društva, kako Zakon o zaštiti potrošača propisuje.

Med eko servis d.o.o. sukladno odredbama čl. 10 Zakona o pravu na pristup informacijama na Internet stranicama objavljuje informacije te je sukladno zakonskim odredbama imenovan i Službenik za informiranje.

Sukladno odredbama Pravilnika imenovana je osoba za nepravilnosti.

U cilju provedbe Opće uredbe o zaštiti podataka doneseni su Pravilnik o videonadzoru, Pravilnik o korištenju elektroničke pošte, Pravilnik o prikupljanju, obradi, korištenju i zaštiti osobnih podataka te je imenovan službenik za zaštitu podataka.

8. Zakon o zaštiti okoliša (NN 80/13,153/13, 78/15, 12/18, 118/18) koji kao krovni zakon donosi temeljna načela o zaštiti okoliša i objedinjuje sve sastavnice okoliša - vodu, zrak, tlo, gospodarenje otpadom, kemikalije i ostala područja koja pokrivaju uopćeni naziv zaštita okoliša

Usklađenost sa zakonom: u poslovanju se primjenjuju osnovna načela zakona: da trošak sakupljanja i odvoza otpada snosi onečišćivač, da se koriste najbliža odlagališta i sl.

9. Zakon o gospodarenju otpadom (NN 84/21), Uredba o gospodarenju komunalnim otpadom (NN 50/17,84/19), Pravilnik o gospodarenju otpadom (NN 106/22)

Usklađenost sa zakonom: Gospodarenje otpadom usklađuje se s odredbama novije donesenog Zakona o održivom gospodarenju otpadom koji u čl. 63-88 uređuje javnu uslugu sakupljanja komunalnog otpada, a u čl. 111. uređuje planiranje gospodarenja otpadom.

Sukladno obavezi prema Zakonu o održivom gospodarenju otpadom (NN 94/13), a temeljem Plana gospodarenja otpadom Republike Hrvatske za razdoblje 2017. - 2022. (NN 03/17), Općinsko vijeće Općine Medulin na svojoj 4. sjednici održanoj 06.rujna 2017.godine, donosi Plan gospodarenja otpadom općine Medulin za razdoblje od 2017. – 2022. godine

Odredbe Pravilnika o gospodarenju otpadom donesenog temeljem Zakona o zaštiti okoliša, primjenjuju se u komunalnom društvu Med eko servis d.o.o. uspostavom propisanih evidencija za one vrste otpada za koje društvo posjeduje odobrenje kao skupljač, kao i za one vrste otpada s kojima postupa kao proizvođač otpada.

To su Očevidnici o nastanku i tijeku otpada u elektroničkom obliku koji se vode za navedene vrste otpada, a sastoje se od obrazaca (ONTO) i pripadajućih pratećih listova (PL-O) za pojedinačne vrste otpada u tekućoj godini (za svaki podatak o promjeni količine otpada u koloni “ulaz” ili “izlaz” u Očevidniku o nastanku i tijeku otpada priložen je, ispunjen i ovjeren Prateći list).

Uz navedene propise još niz propisa se indirektno ili direktno provodi putem komunalne tvrtke na području općine Medulin kako slijedi:

- Uredba o kategorijama, vrstama i klasifikaciji otpada s katalogom otpada i listom opasnog otpada, NN 50/05, NN 39/09)

- Pravilnik o gospodarenju građevnim otpadom i otpadom koji sadrži azbest NN 69/16

- Pravilnik o ambalaži i otpadnoj ambalaži NN 88/15, 78/16,116/17, 14/20, 144/20

- Pravilnik o gospodarenju otpadnim uljima NN 124/06, 121/08, 31/09, 156/09, 91/11, 45/12, 86/13, 95/15, 57/20)

- Pravilnik o baterijama i akumulatorima i otpadnim baterijama i akumulatorima (NN 111/15)

- Pravilnik o gospodarenju otpadnim vozilima NN 125/15, 90/16, 60/18, 72/18, 81/20

- Odluka o izmjenama naknada u sustavima gospodarenja otpadnim vozilima i otpadnim gumama NN 40/15, 57/20

- Pravilnik o gospodarenju medicinskim otpadom NN 50/15,56/19

- Naputak o postupanju s otpadom koji sadrži azbest NN 89/08

- Pravilnik o gospodarenju otpadnom električnom i elektroničkom opremom NN 42/14, 48/14, 107/14, 139/14, 11/19 , 7/20

- Pravilnik o gospodarenju otpadnim gumama NN 113/16

- Odluka o izmjenama naknada u sustavima gospodarenja otpadnim vozilima i otpadnim gumama NN 40/15, 57/20

- Pravilnik o gospodarenju otpadnim tekstilom i otpadnom obućom NN 99/15

- Naputak o glomaznom otpadu NN 79/15

**Zaposleni**

Kadrovska struktura zaposlenih prema stvarnoj kvalifikaciji na dan 31.12.2022. prikazana je u tablici:



Na dan 31.12.2022. je 50% zaposlenih bilo u dobi do 45 godina, a 50% u dobi od 45 godina i više.

**Promjene u broju zaposlenih tijekom 2022. godine**

Med eko servis d.o.o. započeo je poslovnu godinu sa 42, a završio je godinu sa 48 zaposlenih osoba. Početkom godine ustrojena je radna jedinica za održavanje javnih površina, koja uz održavanje cvjetnih i zelenih površina obavlja i poslove košnje na grobljima te održavanja igrališta, i raznih predmeta i objekata javne namjene.

U siječnju je zaposlen poslovođa, a u veljači 2 radnika.

Od ožujka su postepeno zapošljavani sezonski radnici na poslovima odvoza otpada, njih ukupno 10, s tim da je maksimalni broj zaposlenih bio u kolovozu i rujnu.

U kolovozu je zaposlen djelatnik na radnom mjestu voditelj održavanja komunalne infrastrukture, zadužen za organizaciju i nadzor provedbe izvršenja programa održavanja komunalne infrastrukture.

Poslovnu 2022. godinu društvo je završilo sa 48 djelatnika, od toga 6 novo zaposlenih na neodređeno vrijeme i to: 3 osobe u RJ održavanje javnih površina; 1 voditelj održavanja komunalne infrastrukture i 2 zaposlenika na poslovima odvoza otpada,

Kretanje broja zaposlenih u 2022. godini je u velikoj mjeru usklađeno sa Planom poslovanja društva za 2022. godinu. Planom je bilo predviđeno da će društvo poslovnu godinu završiti sa 47 zaposlenih.

**Financijsko izvješće o poslovanju Društva 01.01.2022.-31.12.2022. godine**

**PRIHODI (20.632.427 kn)**

U razdoblju 01.01.-31.12 2022. godine ostvaren je ukupni prihod u iznosu 20.632.427 kn, što je 20,69% više od prošlogodišnjeg. U 2021. godini ostvaren je prihod od 17.094.584 kn.

Najveći dio ostvarenih prihoda odnosi se na prihode od prodaje (93,71%), dok ostali poslovni prihodi čine 6,27%, a financijski prihodi čine tek 0,02% ostvarenih prihoda.

POSLOVNI PRIHODI (20.628.384 kn)

U 2022. godini ostvareni su poslovni prihodi od 20.628.384 kn što je 20,71% više od poslovnih prihoda ostvarenih 2021.godine.

Od ostvarenih poslovnih prihoda 19.301.335 kn, tj. 93,57% se odnosi na prihode od prodaje, a preostalih 6,43% na ostale prihode.

Prihodi od prodaje proizvoda i usluga (19.301.335 kn)

Društvo najznačajnije prihode od prodaje ostvaruje u prihodovnom centru sakupljanja i odvoza otpada (cca. 62,48% ukupnih prihoda od prodaje). Od komunalnih usluga koje uključuju održavanje komunalne infrastrukture prema Programu održavanja komunalne infrastrukture Općine Medulin, održavanja groblja, igrališta i autobusnih čekaonica, ostvaruje se 36,28% prihoda od prodaje. Prihodi od općih poslova u najvećem dijelu se odnose na usluge za Albanež d.o.o. i iznose 1,24% prihoda od prodaje.

OSTVARENI PRIHODI OD PRODAJE USPOREDBA 2017-2022

Ostali poslovni prihodi (1.327.049 kn)

Ova grupa prihoda ostvarena je u iznosu od 1.327.049 kn čini 6,43% ukupnih poslovnih prihoda, a sastoji se od odgođenog priznavanje prihoda, grupe ostalih prihoda i prihoda od naplate šteta.

FINANCIJSKI PRIHODI

U 2022. godini ostvareni su financijski prihodi u iznosu od 4.043 kn, tj. 0,02% ukupno ostvarenih prihoda, a odnose se na prihode od kamata i tečajnih razlika.

OSTVARENI PRIHODI PO VRSTAMA USPOREDBA 2017-2022

KUPCI I USPJEŠNOST NAPLATE POTRAŽIVANJA

Uspješnost naplate na dan 30.12.2022. za fakture izdane u 2022. godini iznosi 97,03% .Ukupan iznos nenaplaćenih potraživanja je na promatrani dan iznosio 643.300,08 kn, od čega se 330.338,22 kn odnosi na potraživanja za odvoz otpada od fizičkih osoba (uspješnost naplate 91,03%), a 245.719,71 kn na odvoz otpada od pravnih osoba (uspješnost naplate 93,11%). Nenaplaćena potraživanja za grobljansku naknadu na dan 30.12.2022. iznose 28.659,67 kn (uspješnost naplate je 90,57%).

Kao referentni dan za izvještaj uzet je 30. prosinac zbog toga što su na dan 31. prosinca 2022. godine izdani računi za usluge izvršene u razdoblju 01.-31.12.2022., koji objektivno nisu mogli biti plaćeni do konca 2022. godine, a imaju značajan utjecaj na statistiku naplate. Uspješnost naplate na dan 31.12.2022. je iznosila 93,74%, ukupan iznos nenaplaćenih potraživanja je bio 1.412.984,88 kn.

Pandemija virusa COVID-19 je na ukupno poslovanje društva u 2022. godini imala znatno slabiji utjecaj nego u 2020. i 2021.godini. Prihodi od prodaje ostvareni od naših najvećih kupaca u sektoru turizma i trgovine su za 26,35% premašili prihode ostvarene 2019. godine. Ovo značajno povećanje prihoda rezultat je vrlo uspješne turističke sezone, ali i povećanja cijene usluga odvoza otpada temeljem cjenika koji je u primjeni od 01.6.2022.

U nastavku je usporedba prometa sa Općinom Medulin i 7 najznačajnijih kupaca iz sektora turizma i trgovine u 2019., 2020., 2021. i 2022. godini. Prikazani iznosi uključuju PDV.



OVRHE

Sva nenaplaćena potraživanja su vrijednosno usklađena.

U 2022. godini pokrenuto je postupaka prisilne naplate u vrijednosti 459.494,48 kn, od čega je do kraja godine naplaćeno 329.006,19 kn, tj. 71,60%.

**RASHODI (19.068.388 kn)**

Ukupno ostvareni rashodi u 2022. godine iznose 19.068.388 kn, što je 16,03% više od prošlogodišnjeg.

U 2021. godini ukupni rashodi su iznosili 16.434.595 kn.

Najveći dio ukupnih rashoda odnosi se na materijalne troškove 44,95%, zatim troškove osoblja 34,63%, amortizacija 9,68%, dok ostale vrste rashoda zajedno sudjeluju sa 10,75%.

POSLOVNI RASHODI (18.925.145 kn)

U 2022. godini ostvareni su poslovni rashodi u iznosu 18.925.145 kn, što čini 99,25% ukupnih rashoda.

U strukturi poslovnih rashoda najznačajniji su materijalni troškovi (45,29%) i troškovi osoblja (34,89%), koji zajedno čine 80,18% ukupno ostvarenih poslovnih rashoda.

Od ostalih grupa poslovnih rashoda, amortizacija čini 9,75%, ostali troškovi poslovanja 8,82%, a ostatak otpada na vrijednosno usklađivanje i ostale poslovne rashode koji zajedno čine 1,25% poslovnih rashoda.

Materijalni troškovi (8.570.799 kn)

U strukturi materijalnih troškova najveći udio imaju ostali vanjski troškovi u iznosu 7.172.553 kn (83,69%).

Gledano po mjestima troška, ova vrsta troškova najviše se javlja kod odvoza otpada (4.085.113 kn, tj.cca. 56,95% ukupnih vanjskih troškova; od čega samo zbrinjavanje otpada sudjeluje sa 3.223.252 kn, što čini 44,94% svih troškova vanjskih usluga na razini društva). U odjelu održavanja komunalne infrastrukture iznose 2.625.110 kn, tj. 36,6% ukupnih vanjskih troškova za 2022. godinu, zbog korištenja usluga drugih pravnih subjekata prilikom realizacije komunalnog programa (2.493.593 kn troška vanjskih usluga, tj. 34,77% ). Iz podataka proizlazi da kategorije zbrinjavanja otpada i vanjske usluge održavanja komunalne infrastrukture zajedno iznose 5.716.845 kn i čine 79,70% ukupnih troškova vanjskih usluga.

Ostali troškovi vanjskih usluga sastoje se od usluge održavanja opreme (prvenstveno radna vozila), poštanske i sl. usluge, usluge promidžbe, intelektualne usluge, ostale usluge (reprezentacija, troškovi oglašavanja u tisku, registracija osobnih i teretnih vozila, usluge tiska i uveza za potrebe edukacije o selektivnom prikupljanju otpada).

Troškovi sirovina i materijala iznose 1.398.245 kn, i čine 16,31% materijalnih troškova.

Najveći dio troškova sirovina i materijala javlja se kod odvoza otpada i iznosi 880.745 kn, tj. 62,99%, a tu se posebno ističu troškovi goriva i troškovi nabavki vrećica za selektivno prikupljanje otpada.

Kod održavanja komunalne infrastrukture najznačajniji trošak sirovina i materijala čine stavke goriva za radna vozila i sitnog inventara, dok u općim poslovima najveći dio troškova iz ove skupine otpada na troškove uredskog materijala i električne energije.

Troškovi osoblja (6.603.170 kn)

Ovi troškovi iznose 6.603.170 kn, (34,89% poslovnih rashoda) i u okviru su planiranog iznosa. U 2021. godini troškovi osoblja su iznosili 5.685.564 kn, i činili su 34,82% poslovnih rashoda za proteklu godinu.

Amortizacija (1.845.457 kn)

U 2022. troškovi amortizacije iznosili su 1.845.457 kn, što čini 9,75% poslovnih rashoda društva. U odnosu na 2021. godinu, kada su iznosili 1.591.582 kn, troškovi amortizacije porasli su za 15,95%. Porast troškova amortizacije povezan je sa investicijama u poslovni prostor na Kamiku, vozila i opremu iz redovnog poslovanja.

Ostali troškovi (1.668.302 kn)

Ostali troškovi čine 8,82% poslovnih rashoda, ili u neto iznosu 1.668.302 kn, a sastoje se od naknada zaposlenicima (1.049.632 kn), premija osiguranja (288.101 kn), naknade nadzornom odboru (65.922 kn), te grupe ostalih troškova: bankarske usluge i troškovi platnog prometa, članarine, naknade i slična davanja, troškova prava korištenja i ostalih nematerijalnih troškova poslovanja (264.647 kn).

U 2021. godini ova grupa troškova iznosila je 1.282.764 kn.

Vrijednosno usklađenje (197.242 kn)

U 2022. godini izvršeno je vrijednosno usklađenje potraživanja iz djelatnosti odvoz otpada i održavanje groblja u visini 197.242 kn, što čini 1,04% poslovnih rashoda društva. U 2021. godini ova grupa troškova iznosila je 145.001 kn, tj. 0,89% poslovnih rashoda društva.

Ostali poslovni rashodi (40.175 kn)

Ovu grupa rashoda čine otpisi potraživanja od kupaca i ostali troškovi u ukupnom iznosu 40.175 kn, a sudjeluje sa 0,21% u poslovnim rashodima društva. 2021. godine ova grupa troškova iznosila je 48.876 kn, tj. 0,30% poslovnih rashoda.

 OSTVARENI POSLOVNI RASHODI USPOREDBA 2017.-2022.

FINANCIJSKI RASHODI (143.243 kn)

U 2022. godini realizirani su u iznosu od 143.243 kn, te čine 0,75% ukupnih rashoda društva.

Sastoje se od zateznih kamata, tečajnih razlika i kamata na kredite banaka i drugih kreditnih institucija.

STRUKTURA UKUPNIH RASHODA ZA RAZDOBLJE 01.01.-31.12.2022.

UČEŠĆE POJEDINIH PRIHODOVNIH CENTARA U UKUPNIM PRIHODIMA I RASHODIMA

**POSLOVNI REZULTAT (1.564.039 kn prije oporezivanja, 1.279.918 kn nakon oporezivanja)**

Med eko servis d.o.o. je poslovnu 2022 godinu završio sa 1.564.039 kn dobiti prije oporezivanja.

Poslovnu 2021. godinu društvo je završilo sa 659.989 kn dobiti.

U 2022.godini ostvareni su ukupni prihodi u iznosu 20.632.427 kn, te ukupni rashodi u iznosu 19.068.388 kn.

Djelatnost odvoza otpada je daleko najznačajnija aktivnost poduzeća, na nju otpada 62,54% prihoda i 61,36% rashoda društva.

**Nakon oporezivanja, dobit društva za poslovnu 2022. godinu iznosi 1.279.918 kn.**

**Značajne poslovne aktivnosti u 2022.godini**

**U 2022. godini društvo je nabavilo četiri nova komunalna vozila, i to:**

* **Komunalno vozilo za odvojeno prikupljanje i prijevoz otpada zapremine spremnika 8 m3**, vrijedno

96.700 € + PDV. Vozilo je nabavljeno putem financijskog leasinga na razdoblje od 36 mjeseci, a sredstva za otplatu mjesečnih leasing rata osigurana su u proračunu Općine Medulin za 2022. godinu i u projekcijama proračuna za naredna razdoblja. Iznos mjesečne rate je 2.829,55 €.

* **Malo komunalno vozilo tipa kipper**, vrijedno 185.000 kn + PDV.

Vozilo je nabavljeno putem postupka jednostavne nabave, a sredstva su osigurana u proračunu Općine Medulin za 2022. godinu.

* **Malo komunalno vozilo za odvojeno prikupljanje i prijevoz otpada zapremine spremnika 4 m3**, vrijedno 233.300 kn. Vozilo je nabavljeno putem otvorenog postupka javne nabave, a sredstva su osigurana u proračunu Općine Medulin za 2022. godinu
* **Komunalno vozilo za odvojeno prikupljanje i prijevoz otpada zapremine 16 m3 s dizalicom**, vrijedno 1.853.900 kn + PDV. Vozilo je sufinancirano sredstvima EU, a stopa sufinanciranja iznosi 79,1013479%. Postupak javne nabave je proveden 2021. godine, a vozilo je isporučeno 14.03.2022. Radi plaćanja dijela vozila za koje nije ostvareno sufinanciranje, društvo je sklopilo ugovor o dugoročnom kreditu sa PBZ d.o.o. Ugovoreni iznos kredita je 387.440,12 kn, a otplata je ugovorena u 24 jednake rate, u periodu 31.07.2022.-30.06.2024. Sredstva za otplatu rata kredita osigurana su iz rednovnog poslovanja.

**Izmjena cjenika sakupljanja miješanog komunalnog otpada**

Dana 01. lipnja 2022. godine na snagu je stupio novi cjenik javne usluge sakupljanja miješanog komunalnog otpada.

Sukladno Zakonu o gospodarenju otpadom, korisici su svrstani u dvije kategorije:

* Korisnik kućanstvo
* Korisnik koji nije kućanstvo (ova kategorija obuhvaća i privatne iznajmljivače)

Prije stupanja novog cjenika na snagu, provedena je zakonom propisana procedura koja obuhvaća:

Savjetovanje s javnošću o prijedlogu Cjenika javne usluge provedeno je na dan 08. travnja 2022. godine u trajanju od 30 dana. Temeljem provedenog savjetovanja s javnošću nije bilo potrebe za izmjenom prijedloga cjenika.

Po završetku javnog savjetovanja, a prije primjene cjenika odnosno primjene izmjene cjenika zatražena je suglasnost izvršnog tijela jedinice lokalne samouprave na koju se cjenik odnosi.

Izvršno tijelo jedinice lokalne samouprave je dužno prije nego je dana suglasnost na prijedlog cjenika odnosno prijedlog izmjene cjenika, provjeriti da je prijedlog cjenika u skladu sa Zakonom te da predložene cijene potiču korisnika usluge da odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada te da, kad je to primjenjivo, kompostira biootpad, te se o provjerenom očitovati.

Dobiveno očitovanje i suglasnost objavljeni su na mrežnim stranicama Med eko servis-a, a korisnici usluge o cjeniku i izmjeni cjenika su dodatno obaviješteni tekstom u Glasu Istre 15 dana prije dana primjene cjenika.

Također, 15 dana prije početka primjene, cjenik je dostavljen Ministarstvu gospodarstva i održivog razvoja.

Cjenik na snazi od 01.06.2022.:

|  |  |
| --- | --- |
| **OBRAČUN PO VOLUMENU SPREMNIKA** | **kategorija korisnika** |
| **CIJENA USLUGE** | **kućanstva** | **ne kućanstva** |
| cijena minimalne javne usluge CMJU | 40,00 kn | 100,00 kn |
| cijena za preuzimanje spremnika C | kućanstva | ne kućanstva |
| 25 l | 3,75 kn | 5,00 kn |
| 40 l | 6,00 kn | 8,00 kn |
| 60 l | 9,00 kn | 12,00 kn |
| 80 l | 12,00 kn | 16,00 kn |
| 120 l | 18,00 kn | 24,00 kn |
| 240 l | 36,00 kn | 48,00 kn |
| 770 l | 115,50 kn | 231,00 kn |
| **POPUSTI NA UKUPNI IZNOS RAČUNA** | **kategorija korisnika** |
| kriterij za popust na ukupnu cijenu usluge | **kućanstva** | **ne kućanstva** |
| korištenje reciklažnog dvorišta | 9,00 kn | 0,00 kn |
| sudjelovanje na edukaciji | 18,00 kn | 0,00 kn |
| količina otpada do najviše 480 l/mjesečno | 0% | 40% |

Navedene cijene uvećavaju se za PDV koji iznosi 13%.

**Preuzimanje otpada iz kuhinja i kantina**

Od 01.06.2022. godine ponudili smo korisnicima - ugostiteljima novu uslugu preuzimanja biootpada iz kuhinja i kantina u posudama od 120 l. Posude obložene vrećicom osigurava Med eko servis. Usluga se vrši po principu “puno za prazno”, na način da se prilikom preuzimanja pune posude korisniku ostavi nova čista posuda obložena biorazgradivom vrećicom. Otpad se preuzima po pozivu sukladno potrebama korisnika usluge. Cijena preuzimanja posude od 120 l iznosi 120,00 kuna + PDV odnosno 135,60 kuna.

**ISO certifikat**

U srpnju 2022. Med eko servis d.o.o. je uspješno obnovio certifikate sustava upravljanja kvalitetom i okolišem prema normama ISO 9000:2015 i ISO 14001:2015. Novi certifkati su valjani do 13.12.2024. godine.

**Plaćanje računa bez naknade u FINA-i**

Sredinom rujna 2022. godine sklopljen je ugovor sa Financijskom agencijom temeljem kojeg se za uplate građana u gotovom novcu u poslovnim jedinicama Fine obračunava i naplaćuje naknada od Med eko servisa. Na taj način je u poslovnicama Fine našim korisnicima omogućeno plaćanje računa za odvoz otpada bez naknade.

**Pravilnik o radu i Pravilnik o organizaciji rada i sistematizaciji radnih mjesta**

Obzirom da su postojeći pravilnici o radu i sistematizaciji doneseni 2013. godine, i kao takvi nisu odgovarali potrebama Društva, pristupilo se izradi novih dokumenata uzimajući u obzir veličinu, ustroj i djelatnosti društva.

Dana 31.05.2022. stupio je na snagu novi Pravilnik o radu, koji je donesen poštujući propisane procedure i u skladu sa Zakonom o radu.

Istovremeno sa Pravilnikom o radu je donesen i Pravilnik o organizaciji rada i sistematizaciji radnih mjesta.

Dana 31.12.2022. stupio je na snagu Popis radnih mjesta s prijedlogom broja izvršitelja, u kojem su popisana i opisana sva radna mjesta u Društvu.



**Redovite aktivnosti društva**

Tijekom 2022. godine društvo je obavljalo svoje redovne aktivnosti na odvozu otpada, održavanju komunalne infrastrukture i održavanju groblja, a poslovanje nije bilo ograničeno ili otežano restrikcijama zbog epidemije COVID-19, kao što je to bio slučaj u razdoblju 2020.-2021. Godine.

Društvo ostvaruje i prihod od općih poslova, vršenjem knjigovodstvenih, management i drugih usluga za Albanež d.o.o., što je regulirano ugovorom među trgovačkim društvima.

Osobiti naglasak i angažman svih zaposlenih bio je na djelatnosti sakupljanja i odvoza otpada, koja je najznačajnija aktivnost društva

Med eko servis d.o.o. je tijekom 2022. godine pružao uslugu sakupljanja komunalnog otpada na području Općine Medulin koja obuhvaća naselja Medulin, Pomer, Premantura, Banjole, Volme, Vinkuran,Vintijan, Valbonaša i Pješčana Uvala temeljem Zakona o održivom gospodarenju otpadom (NN broj 84/21). Sav otpad sakupljen u 2022. godini predan je ovlaštenim tvrtkama FLORA VTC d.o.o., ŽCGO Kaštijun, Metis d.d., Cesta d.o.o, Wart metal d.o.o., STR Akumulator, KEMIS-Termoclean d.o.o., BIO-GORIVA d.o.o, SFT RECYCLING d.o.o., Sekundar usluge d.o.o.

U 2022. godini prikupljeno je ukupno **6.272,96** tona otpada. Udio miješanog komunalnog otpada u 2022. godini iznosio je **65** %.

Grafički prikaz 1. Predane količine miješanog komunalnog otpada (t) u 2022. godini (u odnosu na 2020 i 2021. godinu) s područja Općine Medulin



U 2022. godini je na području Općine Medulin u sklopu javne usluge prikupljeno 2.209,00 t odvojenog komunalnog otpada, 4.063,96 t miješanog komunalnog otpada.

Grafički prikaz 2. Godišnje količine komunalnog otpada s područja Općine Medulin u razdoblju 2015.-2022. godine



U 2022. godini nabavljeno je 150 komada kompostera koji su podijeljeni zainteresiranim korisnicima.

Komunalna tvrtka je na području općine Medulin u 2022. godini postavila 5 pametnih spremnika koji su zamijenili košarice po javnim površinama. Spremnici sadrže ugrađenu prešu na solarni pogon i mjerljivi omjer kompresije 5:1. Ugrađeni senzori mjere popunjenost i povezani su sa sustavom notifikacije. Posebnim dizajnom onemogućen je fizički pristup ubačenom otpadu. Solarni kompaktor rješava problem pretrpanih košarica čiji premali kapacitet ne može zadovoljiti količine otpada koju na gradskim ulicama iza sebe ostavlja veliki broj posjetitelja tijekom ljetne sezone. Također, komunalna tvrtka je postavila i 7 spremnika za odlaganje starih baterija koji se nalaze na sljedećim lokacijama:

1. Naselje Medulin – Placa, pored spremnika za odjeću

2. Naselje Banjole – kod škole

3. Naselje Premantura – kod sportskog centra

4. Naselje Pomer – kod marketa

5. Naselje Pješčana Uvala – kod spremnika za odjeću, otok raskrižje za 2. Ogranak

6. Naselje Vinkuran – kod autobusne stanice pored marketa

7. Naselje Vintijan – kod autobusne stanice

Komunalna tvrtka MED EKO SERVIS d.o.o. svojim korisnicima omogućuje jednostavniju predaju zahtjeva za odvoz otpada s adrese i to putem svojih mrežnih stranica [www.medekoservis.hr](http://www.medekoservis.hr).

Na mrežnim stranicama komunalne tvrtke nalazi se i poveznica za edukativni kutak (<https://www.medekoservis.hr/edukativni-kutak>) na kojoj građani mogu preuzeti informativno/edukativne letke „Odvojeno prikupljanje otpada“ i „Smanjenje nastanka i ponovna uporaba otpada“. Na istoj stranici nalaze se i odgovori na učestala pitanja.

28. travnja 2022. u 3MC Medulin organizirano je predavanje za građane na temu „Smanji, odvoji, kompostiraj“ – pravilno postupanje s otpadom i demonstracija kućnog kompostiranja. Građani su imali priliku naučiti kako smanjiti otpad u svom kućanstvu, kako ga ponovno upotrijebiti i kako pravilno odvajati sve vrste otpada. Poseban je naglasak bio na savjetima za kompostiranje uz praktičnu demonstraciju kućnog kompostera, biootpada koji se može kompostirati te pravilne tehnike slaganja komposta. Predavanje su vodile kolegice iz Udruge Zelena Istra. Svi građani s područja Općine Medulin koji su došli na predavanje dobili su vrtni komposter zapremine 350 l koji su kasnije mogli preuzeti u komunalnoj tvrtki MED EKO SERVIS d.o.o. uz predočenje osobne iskaznice. Organizacija predavanja (radionice) je sufinancirana u okviru Operativnog programa Konkurentnost i kohezija.

U sklopu projekta „Zeleni otisci u plavom okviru“ održana je 12. travnja 2022. godine akcija čišćenja obale i podmorja u uvali Kalinić koja je osim navedenog obuhvaćala i radionice fotografiranja za djecu, edukativnu radionicu o školjci perisci, izradu skulpture od prikupljenog otpada i naplavina.

Nakon toga projekt se nastavio u lipnju 2022. godine na području Kamenjaka.

10. rujna 2022. godine održao se treći ciklus projekta na otoku Ceja. Organizirana je eko akcija čišćenja obale i podmorja. Na eko akciji djeca su prikupljali otpad na obali, a ronioci Kluba za podvodne aktivnosti - Medulin su čistili podmorje. Organizirane su za djecu i edukativne radionice Javne ustanove Kamenjak o očuvanju mora i priobalja te o utjecaju otpada na život u moru.

Nositelj projekta je bila Općina Medulin.

U sklopu kampanje „Čisto Jadransko more za buduće generacije“ 22. svibnja 2022. godine organizirana je akcija čišćenja Guvnine uvale na području općine Medulin u organizaciji Istarske Regionalne Energetske Agencije (IRENA) u suradnji s istarskim ronilačkim klubovima i Centrom za istraživanje mora Ruđer Bošković (CIM), a sve u sklopu strateškog projekta MARLESS – *Marine Litter cross-border awareness and innovation actions*, koji se financira kroz Program prekogranične suradnje Italija-Hrvatska 2014.-2020. Na lokaciji čišćenja Guvnine uvale je uz IRENA-u i CIM sudjelovalo i nešto više od 25 ronioca, 20 mjesnih ribara i 10-tak volontera koje je okupio Ronilački klub Centar iz Medulina. U akciju je također bio uključen i 1 brod za prijevoz putnika, 2 ribarske brodice i 11 pomoćnih plovila te ekološka brodica Eco1, Dezinsekcije d.o.o. iz Rijeke. Akcijom je obuhvaćena površina od 9.100 m2. Prilikom akcije prikupljeno nešto više od 530 kg raznog odbačenog morskog otpada“

Gledano u cjelini, društvo je u 2022. godini uspješno realiziralo poslove i radne zadatke iz svog djelokruga.

Ostvareni financijski rezultat na kraju godine jest pozitivan, društvo je likvidno, a svi poslovi obavljani su redovito i u punom obimu, sukladno zakonskim propisima.

Na poslovanje tvrtke u velikoj mjeri utječe ŽCGO Kaštijun. Trošak preuzimanja otpada je najveći pojedinačni trošak u poslovanju tvrtke, a cijena preuzimanja otpada na ŽCGO u velikoj mjeri utječe i na konačnu cijenu usluge prikupljanja otpada koju plaćaju krajnji korisnici.

Med eko servis je cijelim svojim poslovanjem usmjeren na pružanje širokog spektra komunalnih usluga korisnicima na području Općine Medulin. Cilj nam je usluge pružati pravovremeno i kvalitetno, a organizacijom rada u reciklažnom dvorištu i rasporedom preuzimanja raznih vrsta otpada na kućnom pragu prilagodili smo se potrebama korisnika u turističkoj sezoni.

U predstojećem razdoblju ćemo se fokusirati na reorganizaciju poslovanja i uspostavljanje procedura nabave koje će omogućiti transparentno i pravovremeno praćenje nastalih troškova, te olakšati planiranje poslovanja u budućim razdobljima.

 Član uprave

 Klaudio Križanac